ประกันจัดติวการเงิน กลยุทธ์เจาะเด็กไทย
โดย...วารุณี อินวันนา
6 พ.ย. 2558

โดย...วารุณี อินวันนา
ผลการวิจัยของพรูเด็นเชียลคอร์ปอเรชั่น เอเชีย ในปี 2554 พบว่า 95% ของผู้ปกครองในเอเชียให้ความสำคัญกับการสอนให้บุตรหลานรู้จักการจัดการทางการเงิน แต่มีเพียง 13% เท่านั้น ที่คิดว่าบุตรหลานมีทักษะการจัดการทางการเงินที่เพียงพอ
สำหรับประเทศไทย ถูกจัดอยู่ในกลุ่มที่เด็กรุ่นใหม่มีความรู้ด้านการจัดการทางการเงินต่ำ ทำให้บริษัทประกันชีวิตขนาดใหญ่เริ่มจัดโครงการปูพื้นฐานความรู้ให้กับเด็กไทย เพื่อให้สามารถก้าวขึ้นมาขับเคลื่อนประเทศในนอนาคตอย่างเป็นรูปธรรม
ด้วยเหตุนี้ จึงเป็นช่องทางให้บริษัทประกันภัยในการจัดกิจกรรมด้านการตลาด ในรูปแบบการให้ความรู้ทางการเงิน โดยสอดแทรกผลิตภัณฑ์ของบริษัทประกันภัย และผลิตภัณฑ์ของพันธมิตรให้ทั้งกลุ่มเด็กและวัยรุ่น โดยหวังสร้างการรับรู้และความเชื่อมั่นในผลิตภัณฑ์ของบริษัทประกันภัยไปพร้อมกัน
สำหรับ พรูเด็นเชียล คอร์ปอเรชั่น เอเชีย บริษัทแม่บริษัท พรูเด็นเชียล ประกันชีวิต (ประเทศไทย) เจ้าของข้อมูลข้างต้นนั้น ฌอน แรช ผู้อำนวยการบริหารการตลาด กล่าวว่า ได้มีการเปิดตัวบัตร “ชะ-ชิ้ง บูมเมอแรง คิดส์ การ์ด” โดย เอ็ม เจเนอเรชั่น เป็นครั้งแรกในประเทศไทย ตั้งเป้าผู้ใช้ 2 แสนคน เพื่อต่อยอดความสำเร็จจากการ์ตูน ชะ-ชิ้ง ที่สอนเด็กไทยระดับประถมและมัธยมศึกษา รู้จักหลักการพื้นฐานในการจัดการทางการเงินผ่านการ์ตูนเพลง ซึ่งให้ทั้งความสนุกสนานและได้เรียนรู้ไปพร้อมๆ กัน โดยเป็นกิจกรรมที่ทำในไทยต่อเนื่องมาเป็นปีที่ 5 
สำหรับจุดมุ่งหมายหลักนั้นเกิดจากความมุ่งมั่นที่จะให้เด็กและครอบครัวไทยได้เรียนรู้และเข้าใจเกี่ยวกับการสร้างความรอบรู้ทางด้านการเงิน จึงได้สนับสนุนบัตรคิดส์การ์ด ที่เกิดจากความร่วมมือจากพันธมิตรในไทย ตั้งเป้าหมายว่า บัตรนี้จะช่วยส่งเสริมให้เด็กสนใจที่จะเรียนรู้จากประสบการณ์ตรงและมีความเข้าใจในสาระสำคัญของการ์ตูน ชะ-ชิ้ง อย่างลึกซึ้ง ทั้งการหารายได้ การเก็บออม การใช้จ่าย การแบ่งปัน และสิทธิพิเศษในบัตร การได้รับส่วนลด เน้นไปที่ร้านขายสินค้าสำหรับเด็กๆ และตามวิถีชีวิตของเด็ก 
นอกจากประเทศไทยแล้ว การ์ตูน ชะ-ชิ้ง ยังได้ออกอากาศเป็นภาษาต่างๆ ถึง 10 ภาษาทั่วภูมิภาคเอเชีย และสามารถเข้าถึงผู้ชมกว่า 41 ล้านครัวเรือน ผ่านช่องทางออนไลน์ และยังมีแผนที่จะเปิดตัวแอพพลิเคชั่นผ่านโทรศัพท์มือถือและมิวสิควิดีโอในช่วงปลายปี
ขณะที่บริษัท กรุงไทย แอกซ่า ประกันชีวิต หลังจากเปิดตัวไอโพรเทคเกม หรือ iProtect Game เกมความคิดและโครงการด้านดิจิทัล ที่มุ่งส่งเสริมและให้ความรู้เกี่ยวกับการวางแผนการเงินแบบง่ายๆ กับเด็กยุคใหม่ ที่มีลูกเล่นอยู่ที่ความสนุกและได้สาระด้านการวางแผนการเงินไปด้วยเมื่อต้นปีที่ผ่านมา ได้ต่อยอดมาสู่โครงการใหม่ เกมโชว์วางแผนการเงิน โดยจับกลุ่มคนวัย 18-35 ปี
“เราจับมือกับบริษัท สานฟ้า เปิดตัวเกมโชว์วางแผนการเงินครั้งแรกในไทย ชื่อ ‘Knight Land ดินแดนอัศวินซ่า’ เริ่มตั้งแต่วันที่ 7 พ.ย.นี้ เพราะอยากให้คนไทย โดยเฉพาะเด็กรุ่นใหม่ อายุ 18-35 ปี รู้จักการวางแผนชีวิตและเตรียมพร้อมรับสถานการณ์ที่ไม่คาดฝันเสมอ” เดวิด โครูนิช ประธานกรรมการบริหาร บริษัท กรุงไทย แอกซ่า ประกันชีวิต กล่าว
เดวิด กล่าวว่า กิจกรรมนี้ต้องการชี้ให้เห็นว่าการจะประสบความสำเร็จทางด้านการเงินได้ ต้องสร้างและสะสมความมั่งคั่งผ่านการทำงานและการลงทุน และจะต้องวางแผนปกป้องและรักษาความมั่งคั่งด้วยผลิตภัณฑ์ประกันชีวิตในแต่ละสถานการณ์ 
น่าสนใจว่า การแข่งขันจัดกิจกรรมที่เข้าถึงกลุ่มเด็กและวัยรุ่นยังมาจากบริษัทที่ร่วมทุนกับบริษัทประกันภัยต่างประเทศเป็นหลัก